Diari Oficial de la Generalitat Valenciana


Sumari del DOGV 9864, del 05-06-2024 (2024/4874)

RESOLUCIÓ de 23 de maig de 2024, del director general de Relacions amb les Corts, de la Presidència de la Generalitat, per la qual es publica l'adhesió de l'Autoritat de Transport Metropolità de València al conveni subscrit entre entitats i organismes amb competències en matèria de transport públic metropolità.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9864

Data del DOGV
:   05-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4874


Data del document
:   23-05-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * Presidència de la Generalitat
    * Presidència de la Generalitat

RESOLUCIÓ de 23 de maig de 2024, del director general de Relacions amb les Corts, de la Presidència de la Generalitat, per la qual es publica l'adhesió de l'Autoritat de Transport Metropolità de València al conveni subscrit entre entitats i organismes amb competències en matèria de transport públic metropolità. [2024/4874]  
La Generalitat, per mitjà de l'Autoritat de Transport Metropolità de València, ha subscrit, amb tramitació reglamentària prèvia, el dia 29 de febrer de 2024 l'adhesió al conveni subscrit entre entitats i organismes amb competències en matèria de transport públic metropolità, per la qual cosa, de conformitat amb el que es preveu en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 11 de març de 2024 i número 126/2024, és procedent la publicació en el Diari Oficial de la Generalitat Valenciana d'esta adhesió, que figura annexa a esta resolució.  
  
València, 23 de maig de 2024.- El director general de Relacions amb les Corts: Jorge Bellver Casaña.  
  
  
Adhesió de l'Autoritat de Transport Metropolità de València al conveni subscrit entre entitats i organismes amb competències en matèria de transport públic metropolità  
  
L'Autoritat de Transport Metropolità de València (d'ara en avant, ATMV), amb NIF número T-3288709-K i seu a València, plaça de Tetuan, 10, CP 406003 València, i en el seu nom i representació el secretari autonòmic de la Conselleria de Medi Ambient, Aigua, Infraestructures i Territori, José Vicente Dómine Redondo, designat pel Decret 113/2023, de 25 de juliol, del Consell, pel qual es declara el cessament i es nomena les persones titulars de secretaries autonòmiques dels departaments del Consell, actua en la seua qualitat de president de la Comissió Executiva de l'ATMV, en exercici de la competència que té atribuïda per a este acte per delegació, segons el que es disposa en l'apartat primer de la Resolució de 30 de gener de 2023, de la presidenta del Consell d'Administració de l'ATMV, per la qual es deleguen determinades competències en òrgans d'este organisme (DOGV 9534, de data 15.02.2023), autoritzada l'adhesió al conveni per acord del Consell adoptat en la sessió celebrada en data 19 de desembre de 2023 i facultat per a este acte per acord de la Comissió Executiva de l'ATMV, de data 16 de febrer de 2023,  
  
Manifesta  
Primer. Que amb la subscripció del present document l'ATMV s'adherix al conveni de col·laboració ja subscrit el 3 d'abril 2023 entre entitats i organismes amb competències en matèria de transport públic metropolità, que s'incorpora com a annex número 1 a esta adhesió.  
  
  
Segon. L'adhesió comporta l'assumpció de les clàusules i els termes subscrits per les parts, que l'ATMV declara conéixer, així com el que es dispose en la normativa vigent aplicable.  
  
València, 19 de febrer de 2024.- El president de la Comissió Executiva de l'ATMV (p. d. R 30.01.2023; DOGV 9534, 15.02.203): José Vicente Dómine Redondo.  
  
  
ANNEX  
Conveni entre entitats i organismes amb competències  
 en matèria de transport públic metropolità  
  
Madrid, en la data de l'última firma  
  
Reunits  
El Consorci Regional de Transports Públics Regulars de Madrid, representat per David Pérez García, en la seua condició de president del consell d'administració d'este, designat per acord del Consell de Govern de la Comunitat de Madrid de 17 de març de 2021 (BOCM del 18.03.2021), actuant per a la firma d'este conveni en l'exercici de les atribucions conferides per l'article 6.2 de la Llei 5/1985, de 16 de maig, de creació del Consorci, i l'article 12 de la Llei 1/1984, de 19 de gener, d'administració institucional de la Comunitat de Madrid, i l'article 6.2.b del Decret 48/2019, de 10 de juny, del Consell de Govern, pel qual es regula l'activitat convencional de la Comunitat de Madrid.  
  
La Xarxa de Consorcis de Transport d'Andalusia, representada per Manuel Moreno Piquero com a coordinador d'esta, càrrec per al qual va ser triat en la sessió del Consell de Direcció de la Xarxa de Consorcis de Transport d'Andalusia de data 18 de juny de 2010, actuant per a la firma d'este conveni en nom i representació d'esta, en virtut de les facultats conferides per l'Acord del Consell de Direcció de la Xarxa de Consorcis de Transport d'Andalusia en sessió de data 13 de desembre de 2022.  
  
L'Autoritat del Transport Metropolità, representada per Pere Torres i Grau, en qualitat de director general, amb NIF \*\*\*\*\*\*\*, i amb seu en el carrer de Balmes, 49, pl. 6a, 08914 Barcelona, segons el nomenament del Consell d'Administració de l'ATM de 24 de febrer de 2016 i en virtut de les atribucions que li conferix l'article 11.e del text refós dels Estatuts del Consorci, aprovats per l'Acord de Govern de data 21 de febrer de 2017 (DOGC 7315, 23.2.2017), i l'Acord de Govern de data 4 de gener de 2022 (DOGC 8579, 7.1.2022).  
  
El Consorci Autoritat Territorial del Transport de Guipúscoa - Gipuzkoako Lurraldearen Garraio Agintaritza Partzuergoa, representat per Luis Pedro Marco de la Peña, com a president d'esta, actuant per a la firma d'este conveni en nom i representació d'esta en virtut de les facultats conferides per l'Acord de l'Assemblea General del Consorci en sessió de data 14 de febrer de 2023.  
La Mancomunitat de la Comarca de Pamplona, representada per David Campión Ventura, com a president d'esta, càrrec per al qual va ser triat en la sessió de l'Assemblea General de la Mancomunitat de data 26 de setembre de 2019 i que exercix actualment, que actua per a la firma d'este conveni en nom d'esta, en virtut de les facultats conferides per l'article 20 dels Estatuts de la Mancomunitat i l'Acord de la Comissió Permanent de la Mancomunitat, en la sessió de data 19 de desembre de 2022.  
El Consorci de Transports de Mallorca, representat per Maarten Johannes van Bemmelen, com a director gerent d'este, càrrec per al qual va ser triat en la sessió del Consell d'Administració de data 18 de setembre de 2019 i que exercix actualment, que actua per a la firma d'este conveni en nom d'este, en virtut de les facultats conferides per l'article 27 dels Estatuts del Consorci i l'Acord del Consell d'Administració del Consorci de data 22 de desembre de 2022.  
  
El Consorci de Transports de l'Àrea de Saragossa, representat per Juan Ortiz Taboada, com a director-gerent d'este organisme, càrrec per al qual va ser nomenat en la sessió de l'Assemblea General del Consorci de Transports de l'Àrea de Saragossa de data 19 de desembre de 2012, que exercix en l'actualitat i que actua per a la firma d'este conveni en nom i representació d'este, en virtut de les facultats conferides per la Comissió Executiva en acord de data 9 de desembre de 2022.  
  
  
Exposen  
El transport públic i la mobilitat han estat subjectes a profunds canvis en la seua concepció original al llarg de tots els anys del present segle. Tal és així que el segon dels conceptes, mobilitat, actualment és molt més utilitzat que transport públic, ja que abasta una sèrie d'elements de molta més amplitud que el mer transport de viatgers, referint-se a les situacions concretes que faciliten el desplaçament dels ciutadans tant en els àmbits urbans com interurbans.  
  
D'altra banda, la prestació d'estos servicis cada vegada compta amb un caràcter que va més enllà del territori municipal, referència administrativa esta (el municipi) en la qual la normativa espanyola deposita la competència originària de transports de viatgers en el seu àmbit geogràfic (article 25.2.g de la Llei 7/1985, de 2 d'abril, reguladora de les bases de règim local). No obstant això, la veritat és que la relació que es produïx entre nuclis importants de població pròxims motiva que el transport i la mobilitat dels ciutadans entre estos adquirisca una importància igual o fins i tot superior que la mateixa mobilitat interna de cada un dels ajuntaments que componen estes àrees.  
Consegüentment, es produïx una generalització en la creació d'organismes, entitats o un altre tipus de figures que baix el concepte general d'«autoritats» es constituïxen com els autèntics ens d'ordenació, coordinació i gestió del transport públic col·lectiu en estos territoris que normalment abasten diversos municipis i que conformen àrees metropolitanes, regions o una altra mena d'ordenació del territori que abaste diverses entitats locals, normalment limítrofes entre si.  
  
Esta classe de figures amb competències metropolitanes no eren tan nombroses durant el segle XX; no obstant això, ara es generalitzen pràcticament en totes les comunitats autònomes. Els organismes que es creen amb esta finalitat cada vegada són més, sense que hi haja, fins ara, una figura a escala estatal que coordine les actuacions de tots o que, almenys, establisca unes bases certes de col·laboració entre estes.  
  
El títol III de la Llei 40/2015, d'1 d'octubre, de règim jurídic del sector públic, d'acord amb el títol preliminar de la mateixa norma (capítol VI) establix un règim complet de les relacions entre les diferents administracions públiques. Així, es definixen i es diferencien dos principis clau que regixen les relacions entre estes administracions: la cooperació, que és voluntària, i la coordinació, que és obligatòria. Sobre esta base es regulen els diferents òrgans i les maneres de cooperar i coordinar.  
D'altra banda, les diverses normatives de cada una de les comunitats autònomes establixen denominacions particulars per a cada un dels instruments de col·laboració o cooperació que permeten establir acords entre òrgans i unitats d'estes comunitats autònomes amb òrgans d'altres administracions públiques.  
Així, d'acord amb tots els antecedents esmentats, i tenint en compte la necessitat de comptar amb un instrument que permeta dur a terme una col·laboració que no només quede en una declaració formal, sinó que reflectisca l'autèntica voluntat de cooperació que tenen totes les entitats amb competència metropolitana en matèria de transport públic de viatgers, així com de mobilitat, els firmants del present acord convenen en la necessitat de subscriure el present document d'acord amb les següents  
  
  
Clàusules  
  
Clàusula primera. Objectiu  
L'objectiu del present conveni és establir les condicions que fixen la col·laboració entre les entitats firmants per a aconseguir els fins següents:  
a) Constituir un grup de treball estable format pels consorcis i les autoritats del transport que es constituïsca com un referent i un interlocutor davant de tercers de les qüestions que afecten la mobilitat en el seu àmbit territorial, incloent-hi les polítiques institucionals, organitzatives, reguladores, legislatives, tarifàries, economicofinanceres, tècniques, tecnològiques, mediambientals i d'integració dels sistemes de transport, entre altres.  
b) Impulsar propostes de millora del finançament del transport públic i la mobilitat en l'àmbit territorial dels consorcis i les autoritats de transport.  
c) Cooperar fixant criteris tècnics comuns per a sol·licitar l'impuls i l'adopció de mesures de foment de transport públic col·lectiu i de mobilitat sostenible davant d'administracions, institucions i organitzacions locals, regionals, nacionals i internacionals.  
d) Debatre i, si és el cas, determinar posicions comunes sobre temes d'interés comú en el transport públic col·lectiu de viatgers de caràcter general prestat en àmbits urbans i metropolitans.  
e) Establir mecanismes que es constituïsquen en una base de dades comuna compartida de la mobilitat i el transport públic col·lectiu en el seu àmbit territorial per a obtindre conclusions comunes d'utilitat per a totes les entitats firmants.  
f) Col·laborar amb les administracions central, autonòmica o local competents. Així mateix, quan siga necessari, col·laborar també amb organismes europeus o internacionals que tinguen eixes competències.  
g) Establir servicis d'informació, consulta i documentació a la disposició de totes les entitats firmants.  
A l'efecte d'este document, s'entén per transport metropolità el que es presta en una àrea geogràfica que inclou diversos municipis que tenen un elevat grau d'interacció entre els seus nuclis urbans en termes de desplaçaments, activitat econòmica, professional o una altra requerida per a l'accés a servicis comunitaris o d'interés general, així com relacions quotidianes.  
  
Clàusula segona. Compromisos de les parts  
Per a complir els fins esmentats, les parts firmants es comprometen a:  
a) Participar en el grup de treball que es crea mitjançant el present conveni, que reconeixen amb la denominació de Grup d'Entitats de Transport Metropolità d'Espanya (d'ara en avant, GETME).  
b) Per a fer-ho, es designarà un representant permanent, entre els membres, que actuarà com a interlocutor entre l'entitat i el GETME, i que participarà, a més, en les reunions de treball que s'organitzen.  
c) Per a cada reunió les entitats podran designar, a més, els tècnics o els especialistes que consideren oportuns.  
d) Per a aconseguir una posició comuna davant de tercers a conseqüència de reunions de grups de treball, l'acord haurà de ser consensuat; el fet que hi haja discrepàncies, encara que siga d'un sol firmant, impossibilitarà que puga deduir-se que eixa posició és conseqüència d'este conveni ni atribuir-se com a tal a les entitats firmants davant de tercers.  
e) Les entitats firmants posaran a la disposició de la resta tota classe de documentació i coneixements, sempre respectant els principis de confidencialitat i protecció de dades de caràcter personal, que corresponguen a projectes o actuacions en els quals la resta de firmants puguen tindre interés, sempre dins de l'àmbit de les competències i activitats del transport públic i la mobilitat.  
f) L'aplicació i l'execució del present conveni, incloent-hi a este efecte tots els actes jurídics que puguen dictar-se en la seua execució i desplegament, no podrà suposar obligacions econòmiques per a les entitats o els organismes firmants, i, en tot cas, les obligacions deduïdes d'este s'han d'atendre amb els mitjans personals i materials de les entitats que el subscriuen.  
  
Clàusula tercera. Comissió de seguiment  
La figura obligada de la comissió de seguiment que ha de constituir-se en funció del que es preveu en l'article 49 de la Llei 40/2015, d'1 d'octubre, de règim jurídic del sector públic, queda assumida pel mateix grup de treball, que serà el que a més de les funcions designades en el present text haurà de garantir la deguda coordinació i seguiment de les actuacions de les parts intervinents en el conveni; també assumirà la interpretació de les clàusules del conveni i la resolució dels dubtes i discrepàncies que puguen sorgir durant l'execució d'este.  
  
  
Clàusula quarta. Vigència  
El present conveni tindrà una duració de 4 anys. De conformitat amb el que disposa l'article 49.h.2n de la Llei 40/2015, d'1 d'octubre, en qualsevol moment abans de la finalització d'este termini, els firmants podran acordar-ne la pròrroga per un període de fins a quatre anys addicionals o l'extinció.  
S'haurà de registrar i publicar en els registres i els butlletins oficials pertinents.  
Així mateix, es remetrà per a publicar en el termini de 10 dies hàbils des de la seua formalització en el Boletín Oficial del Estado. Així mateix, el conveni serà objecte de publicitat en els portals de transparència corresponents de cada entitat participant.  
  
Clàusula quinta. Extinció  
Són causes d'extinció del present conveni:  
a) El transcurs del termini de vigència d'este.  
b) L'acord de les parts.  
c) L'incompliment per algun dels firmants de les obligacions i els compromisos assumits comportarà la baixa d'este en el GETME.  
Si en el moment de resoldre's el conveni hi ha actuacions en curs d'execució, les parts, actuant com a comissió de seguiment, podran acordar la continuació i la finalització de les actuacions en curs que consideren oportunes, i s'establirà un termini improrrogable per a la seua finalització, transcorregut el qual hauran de liquidar-se estes.  
  
  
Clàusula sexta. Incompliment o denúncia  
En cas d'incompliment dels compromisos descrits en la clàusula segona d'este conveni per part d'algun dels firmants, la part que així ho considere notificarà un requeriment a la part incomplidora perquè complisca en el termini de 30 dies naturals. Este requeriment es comunicarà als membres de la comissió de seguiment.  
  
Si transcorregut el termini indicat en el requeriment l'incompliment persistix, la part que l'haja dirigit notificarà a les parts la concurrència de la causa de resolució i entendrà resolt el conveni esta entitat incomplidora, i, per tant, comportarà deixar de participar en el GETME.  
  
  
Clàusula sèptima. Naturalesa del conveni i normativa aplicable  
Este conveni queda sotmés al règim jurídic dels convenis previst en el capítol VI del títol preliminar de la Llei 40/2015, d'1 d'octubre, de règim jurídic del sector públic, té naturalesa administrativa i queda exclòs de l'àmbit d'aplicació de la Llei 9/2017, de 8 de novembre, de contractes del sector públic.  
  
Clàusula octava. Protecció de dades de caràcter personal  
Si durant l'execució del present conveni les parts tracten dades de caràcter personal, estes s'obliguen a complir el que preveu la Llei orgànica 7/2021, de 26 de maig, de protecció de dades personals tractades per a fins de prevenció, detecció, investigació i enjudiciament d'infraccions penals i d'execució de sancions penals; la Llei orgànica 3/2018, de 5 de desembre, de protecció de dades personals i garantia dels drets digitals, i en el que siga aplicable, la Directiva (UE) 2016/680, del Parlament Europeu i del Consell, de 27 d'abril de 2016, relativa a la protecció de les persones físiques pel que fa al tractament de dades personals per part de les autoritats competents per a fins de prevenció, investigació, detecció o enjudiciament d'infraccions penals o d'execució de sancions penals, i a la lliure circulació d'estes dades, per la qual es deroga la Decisió marc 2008/977/JAI, del Consell.  
  
Les parts es comprometen a mantindre la confidencialitat de totes les dades i les informacions facilitades per les altres parts i que siguen concernents a l'execució de l'objecte del present conveni, i hauran de mantindre esta informació de reserva i secret i no revelar-la de cap manera, totalment o parcialment, a cap persona física o jurídica que no siga part d'este, excepte en els casos i mitjançant la forma previstos legalment.  
  
Clàusula novena. Jurisdicció competent i resolució de controvèrsies  
  
Els dubtes o les controvèrsies que sorgisquen entre les parts sobre els efectes, la interpretació, la modificació o la resolució d'este que no puguen resoldre's per conciliació en la comissió de seguiment se sotmetran als tribunals de la jurisdicció contenciosa administrativa espanyola.  
  
  
Clàusula dècima. Modificació del conveni  
Este conveni es podrà modificar mitjançant un acord exprés de les entitats firmants, es requerirà un acord unànime dels firmants i s'haurà de publicar i inscriure, si és el cas, conformement a la normativa aplicable.  
  
  
  
Clàusula onzena. Adhesió al conveni  
Al present conveni podran adherir-se altres entitats de transport metropolità que es constituïsquen a Espanya durant la vigència d'este, i es regularà en l'instrument d'adhesió la seua acceptació i l'aprovació del present conveni.  
  
En prova de conformitat amb tot el que s'ha exposat, firmen les parts el present conveni.  
  
03.04. 2023. Pel Consorci Regional de Transports Públics Regulars de Madrid: David Pérez García  
28.03.2023. Per la Xarxa de Consorcis de Transport d'Andalusia: Manuel Moreno Piquero  
28.03.2023. Per l'Autoritat del Transport Metropolità: Pere Torres i Grau  
28.03.2023. Pel Consorci Autoritat Territorial del Transport de Guipúscoa: Luis Pedro Marco de la Peña  
29.03.2023. Per la Mancomunitat de la Comarca de Pamplona: David Campión Ventura  
29.03.2023. Pel Consorci de Transports de Mallorca: Maarten Johannes van Bemmelen  
29.03.2023. Pel Consorci de Transports de l'Àrea de Saragossa: Juan Ortiz Taboada